केवल नाम का इस तरह का लोभ किसी भी तरह के काम को ठोस अंतर्वस्तु से शून्य कर देता है। ऐसे कामों की योजनाएं या तो मात्र औपचारिकताएं बन कर रह जाती हैं या फिर उनकी केवल सनसनीखेज शुरूआतें होती हैं किन्तु उन पर सतत व गम्भीर अमल नहीं होता। इन कामों द्वारा होने वाली प्रगति आंकड़ों में अधिक होती है, वास्तविकता में कम। ज्ञान या हुनर के क्षेत्र में इस तरह का काम करने वाले लोगों के पास डिग्रियां व तमगे तो होते हैं पर वास्तविक ज्ञान या कौशल नहीं होता। ऐसे काम करने वाले लोग अख़बारों या दूरदर्शन पर चर्चा से, बधाइयों और पुरस्कारों से संतुष्ट हो जाते हैं किन्तु वे अपने काम के वास्तविक उद्देश्यों और लक्ष्यों को ठीक से देख नहीं पाते। वे नवीनतम आविष्कारों व चौंकाने वाली ख़बरों को महत्त्व देते हैं, जीवन की धारक प्रक्रियाओं व शाश्वत सत्यों को कम महत्त्वपूर्ण मान उनकी उपेक्षा कर देते हैं।